CELEX: 62016TN0160
Language: mt
Date: 2016-04-15 00:00:00
Title: Kawża T-160/16: Rikors ippreżentat fil-15 ta’ April 2016 – Groningen Seaports et vs Il-Kummissjoni

6.6.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 200/29
            
         Rikors ippreżentat fil-15 ta’ April 2016 – Groningen Seaports et vs Il-Kummissjoni
   (Kawża T-160/16)
   (2016/C 200/42)
   Lingwa tal-kawża: l-Olandiż
   
      Partijiet
   
   
      Rikorrenti: Groningen Seaports NV (Delfzijl, il-Pajjiżi l-Baxxi), Havenbedrijf Amsterdam NV (Amsterdam, il-Pajjiżi l-Baxxi), Havenbedrijf Rotterdam NV (Rotterdam, il-Pajjiżi l-Baxxi), Havenschap Moerdijk (Moerdijk, il-Pajjiżi l-Baxxi), NV Port of Den Helder (Den Helder, il-Pajjiżi l-Baxxi), Zeeland Seaports NV (Terneuzen, il-Pajjiżi l-Baxxi) (rappreżentanti: E. Pijnacker Hordijk u I. Kieft, avukati)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tannulla d-deċiżjoni kkontestata;
            
         
               —
            
            
               tikkundanna lill-Kummissjoni għall-ispejjeż ta’ din il-proċedura.
            
         
      Motivi u argumenti prinċipali
   
   Ir-rikorrenti jikkontestaw id-deċiżjoni tal-Kummissjoni, tal-21 ta’ Jannar 2016, dwar il-miżura ta’ għajnuna Nru SA.25338 (2014/C) (ex E 3/2008 u ex CP 115/2004) implimentata min-Netherlands – Eżenzjoni mit-taxxa korporattiva għall-intrapriżi pubbliċi.
   Ir-rikorrenti jibbażaw ir-rikors tagħhom fuq motiv uniku.
   Motiv uniku, ibbażat fuq ksur tal-għanijiet imfittxija mil-leġiżlazzjoni dwar l-għajnuna mill-Istat, fuq ksur tal-prinċipji ġenerali tad-dritt tal-Unjoni Ewropea u b’mod partikolari tal-prinċipju ta’ ugwaljanza, tar-rekwiżit ta’ preparazzjoni bir-reqqa ta’ deċiżjonijiet u tal-projbizzjoni ta’ adozzjoni ta’ miżuri arbitrarji, kif ukoll fuq ksur tal-prinċipju ta’ motivazzjoni.
   
               —
            
            
               Il-portijiet marittimi pubbliċi Olandiżi ma humiex f’kompetizzjoni mal-impriżi privati Olandiżi, iżda mal-portijiet marittimi Franċiżi, Belġjani u Ġermaniżi li jinsabu bejn Hamburg u Le Havre (iktar ’il quddiem, iż-“żona Hamburg – Le Havre”).
            
         
               —
            
            
               Dawn il-kompetituri Ewropej jirċievu diversi forom ta’ għajnuna mill-Istat għad-detriment tal-portijiet marittimi pubbliċi Olandiżi. Il-Kummissjoni kienet taf b’dan meta adottat id-deċiżjoni kkontestata. Bħall-portijiet marittimi pubbliċi Olandiżi, il-portijiet marittimi kompetituri kollha li jinsabu fiż-żona Hamburg – Le Havre jibbenefikaw minn eżenzjoni mit-taxxa fuq il-kumpanniji. Il-portijiet marittimi Ġermaniżi kienu jirċievu wkoll għajnuna għall-esportazzjoni partikolarment sinjifikattiva, fil-forma ta’ kumpens għat-telf. Il-Kummissjoni kienet taf ukoll b’dan meta adottat id-deċiżjoni kkontestata.
            
         
               —
            
            
               Id-deċiżjoni kkontestata tħassar unilateralment l-eżenzjoni mit-taxxi mogħtija lill-portijiet marittimi pubbliċi Olandiżi, meta l-eżenzjonijiet korrispondenti mogħtija lill-portijiet Belġjani u Franċiżi għadhom għalissa miżmuma fis-seħħ u ebda proċedura uffiċjali għat-tħassir tal-għajnuna mogħtija lill-portijiet marittimi Ġermaniżi għadha ma nbdiet.
            
         
               —
            
            
               Billi indirizzat biss, permezz tad-deċiżjoni kkontestata, l-eżenzjoni mit-taxxi mogħtija lill-portijiet marittimi pubbliċi Olandiżi, il-Kummissjoni ddegradat b’mod sinjifikattiv il-kundizzjonijiet diġà inugwali tal-kompetizzjoni tas-settur tal-portijiet Ewropew, filwaqt li ddeterjorat kunsiderevolment il-pożizzjoni tagħhom fil-konfront tal-kompetituri diretti tagħhom, li huma wkoll eżentati mit-taxxa fuq il-kumpanniji u jirċievu wkoll forom oħra ta’ għajnuna mill-Istat. Il-Kummissjoni ma tispjegax għaliex hija intervjeniet biss kontra l-eżenzjoni mit-taxxa mogħtija lill-portijiet marittimi pubbliċi Olandiżi.